**Серджыа Канавера** (італ.: Sergio Canavero, нар. 1964) — італьянскі нейрахірург, які ў 2015 годзе заявіў, што ўпершыню ў свеце зробіць перасадку галавы чалавеку. Аднак станам на люты 2023 года гэтага яшчэ не адбылося.

Жыццё і адукацыя
----------------

Канавера вырас у Турыне ў беднай сям’і У 18 гадоў паступіў на медыцынскі факультэт Турынскага ўніверсітэта і скончыў яго. Працаваў у шпіталі Турынскага ўніверсітэта. Займаўся хірургічнай практыкай 22 гады, пакуль кантракт з ім не скасавалі ў лютым 2015 года. Пасля гэтага Канавера займаў пасаду ганаровага прафесара Харбінскага медыцынскага ўніверсітэта.

Трансплантацыя галавы
---------------------

У 2015 годзе Канавера афіцыйна заявіў, што вельмі блізкі да паспяховай перасадкі чалавечай галавы, і падрабязна апісаў план гэтай хірургічнай працэдуры. Канавера падлічыў, што такая аперацыя запатрабуе брыгады са ста хірургаў, каля 36 гадзін часу і арыенціровачна абыдзецца ў 12,8 млн долараў. Першым чалавекам, які добраахвотна пагадзіўся ўдзельнічаць у працэдуры Канаверы па трансплантацыі галавы, стаў Валерый Спірыдонаў, расійскі праграміст, які цярпіць на спінальную мышачную атрафію. Аднак пазней Спірыдонаў адмовіўся ад удзелу.

У студзені 2016 года Канавера і яго каманда апублікавалі прэс-рэліз, у якім сцвярджалі, што правялі паспяховую перасадку галавы малпе, якая, па іх меркаваннях, перажыла працэдуру без неўралагічных пашкоджанняў і была жывыя на працягу 20 гадзін. Аднак спінны мозг не быў злучаны, і малпа ўвесь час была без прытомнасці.

У лістападзе 2017 года было абвешчана, што каманда з Харбінскага медыцынскага ўніверсітэта ў Кітаю пад кіраўніцтвам Канаверы паспяхова зрабіла першую ў свеце перасадку галавы мёртвага чалавека на труп. Аперацыя па трансплантацыі доўжылася 18 гадзін, урачы здолелі паспяхова злучыць пазваночнік, нервы і сасуды. Пасля гэтага Канавера заявіў, што правядзе аперацыю па перасадцы галавы жывому чалавеку, грамадзяніну Кітая, бо менавіта гэтая краіна падтрымала даследаванні вучонага. Тэма не атрымала далейшага развіцця, а падыход Канаверы раскрытыкавалі шматлікія калегі-нейрахірургі і спецыялісты па біяэтыцы.

Зноскі
------

1. ↑  Lamont T. I’ll do the first human head transplant. -The Guardian. — 3 кастрычніка 2015, ISSN 0261-3077
2. ↑  Sample I. First full body transplant is two years away, surgeon claims.- The Guardian. — 25 лютага 2015, ISSN 0261-3077
3. ↑  Urken R.K. Doctor ready to perform first human head transplant. — Newsweek. — 26 красавіка 2016
4. ↑  Will S. Man set for world’s first head transplant cancels surgery after falling in love. — Mirror. — 18 снежня 2018
5. ↑  Knapton S. First head transplant successfully carried out on monkey, claims surgeon. -Daily Telegraph. — 21 студзеня 2016, ISSN 0307-1235
6. ↑  Xiaoping R. First cephalosomatic anastomosis in a human model//Surgical Neurology International/2017. — 8 (276): 50. doi:10.4103/sni.sni\_415\_17
7. ↑  Worley W. Scientists in China conduct 'successful' head transplant on rat. — The Independent. — 29 красавіка 2017
8. ↑  Burnett D. No, there hasn’t been a human 'head transplant', and there may never be. — The Guardian.- 17 лістапада 2017
9. ↑  Caplan A. Promise of world’s first head transplant is truly fake news. — Chicago Tribune. — 13 снежня 2017

|  |  |  |  |
| --- | --- | --- | --- |
| ⚙️  | 

| Нарматыўны кантроль |
| --- |
| BIBSYS: 7034549 · BNF: 15560865r · CONOR: 119057763 · GND: 143364375 · ISNI: 0000 0003 6762 4742 · LCCN: n2006183022 · NUKAT: n2012253172 · VIAF: 233325769 |

 |